钦定古今图书集成/明伦汇编/官常典/第356卷 > 刘玉
## 钦定古今图书集成/明伦汇编/官常典/第356卷 > 刘玉

按《明外史》本传：“玉字咸栗，万安人。祖广衡，永乐末进
士。正统间以刑部郎中出修浙江荒政，积粟数百万，
督治陂塘，为旱涝备。景泰初，历左副都御史，镇守陕
西。请遇灾伤，毋俟勘报，即除其赋，庶有司不得借覆
核，阴行科率。从之。己兼抚福建、浙江，议创寿宁县于
官台山，以清盗窟，讨平处州贼。居官以廉节称，终刑”
部尚书。父乔，成化初进士，累官湖广左布政使。玉登
弘治九年进士，授辉县知县。发粟赈饥，奏蠲虚税，复
业者千家。擢御史。初，孙伯坚、金琦、王宁皆以传奉得
官。已又以指挥胡震为都指挥，分守通州。玉抗疏言
“传奉不已，继之内批，大累圣德，乞皆罢之。”不纳。武宗
即位，甫四月，灾异迭见，玉陈修省六事。出按京畿。中
官吴忠奉命选后妃，肆贪虐，玉奏不问。刘健、谢迁罢，
玉驰疏言：“刘瑾等佞幸小臣，巧戏弄，投陛下一笑，顾
谗邪而弃辅臣，此乱危所自起。况今白虹贯日，彗见
紫微宫，星摇天王之位，民穷财殚，所在空虚。陛下不
改图，天下将殆。乞置瑾等于理。”仍留健、迁辅政。不报。
玉遂引疾归。后瑾榜玉奸党，复诬构之，罚输粟塞下
者三。最后逮系诏狱，削籍放归。瑾诛，起河南佥事，迁
福建副使，皆董学政。召为大理少卿。正德十五年擢
南京右佥都御史，提督江防。宸濠反，攻安庆，玉以舟
师赴援。事定，改抚郧阳。世宗即位，召为左佥都御史。
论遏乱功，进右副都御史。嘉靖元年改左，历刑部左、
右侍郎。初偕九卿争兴献帝不宜称皇。及帝欲考献
帝，又偕廷臣伏阙哭争，以大臣不罪。六年秋，坐李福
达狱削籍，卒于家。玉所居，仅避风雨。天文、地理、兵制、
刑律皆有论著。隆庆初，赠刑部尚书，谥端毅。子悫，南
京工部右侍郎，历官亦有声。